钦定古今图书集成/明伦汇编/官常典/第517卷 > 颜盏门都
## 钦定古今图书集成/明伦汇编/官常典/第517卷 > 颜盏门都

按《金史》本传：“门都，隆州帕里干山人也。身长，美须髯。
天会间，从其兄羊艾在军中，方取汴京，其兄战没，遂
擐甲代其兄充军。睿宗定陜右，以门都为蒲辇，隶监
军。杲亲管万户，攻饶风关，至坊州，杲欲与总管蒲鲁
虎会于凤翔，遣门都领六十骑先往期会。及还，备得
地形险厄，赏银五十两。其后梁王宗弼驻军山东，遣”
人诣陕西，特召门都至，令赍《废齐》及安抚百姓诏书
往谕监军宗室杲。门都既还，宗弼赏以良马银绢，事
毕，复遣从杲。天眷初，叛将定国军节度使李世辅伪
邀杲至，私署以“献甲”为名，遂以兵劫执而去。门都突
出以告，押军猛安完颜挞懒同率兵追及，首出与战杲由此得脱，以功迁明威将军。复从杲招复陕西，进
至凤翔。齐国初废，诸路多反复不一，杲授门都牌札，
令往抚定。门都所至，多张甲兵，从者安之，违者讨之，
帖然无复叛者，杲甚嘉之。皇统初，迁广威将军。四年，
授同知通远军节度使事，改知保安军事。天德三年，
为丹州刺史，兼知军事。正隆初，为宁州刺史。大定初，
宋将吴璘等以军数十万人据秦陇，元帅府，承制以
门都为勇烈军都总管，领军讨之。宋人保据德顺，都
监合喜遣武威军副都总管夹谷查剌会宗室璋议
征讨之策。璋与门都曰：“须都监亲至，敌必退矣。”合喜
领军四万来赴，遂复德顺州。明年，秦、陇平，以功迁金
吾卫上将军，授通远军节度使。五年，改庆阳尹，兼本
路兵马都总管，卒于官。十九年，录功，以子六哥世袭
本路曷懒兀主猛安敌骨论窟申谋克，授武功将军。
《门都》性忠厚谨悫，安置营壁，尤能慎密。有敌忽来，虽
矢石至前，泰然自若，迺号令士卒如平时，由是人益
安附，而功易成焉。